เอ็มลิงค์ฯหวัง30ล้าน/เดือน
จ่าย25ล้านบาทซื้อโนเกียช็อปขอเวลาทบทวนแผนธุรกิจปีนี้
4 ม.ค. 2556

จ่าย25ล้านบาทซื้อโนเกียช็อปขอเวลาทบทวนแผนธุรกิจปีนี้
เอ็มลิงค์ฯ แย้มซื้อโนเกียช็อปจากไออีซี หวังรายได้ 30 ล้านบาท/เดือน 
นายพลณรงค์ วัฒนโพธิธร ผู้อำนวยการฝ่ายการตลาดและนักลงทุนสัมพันธ์ บริษัท เอ็ม ลิ้งค์ เอเชีย คอร์ปอเรชั่น (MLINK) เปิดเผยว่า บริษัทได้ซื้อร้าน Nokia Shop 11 สาขา จากบริษัท อินเตอร์แนชั่นเนิล เอนจีเนียริง (IEC) มูลค่า 25 ล้านบาท ซึ่งบริษัทคาดว่าโนเกียช็อป (Nokia Shop) จะสร้างยอดขายไม่ต่ำกว่าเดือนละ 30 ล้านบาท 
บริษัทมองว่าปัจจุบันโทรศัพท์เคลื่อนที่ของ Nokia ในรุ่นที่เป็นโทรศัพท์ประเภทสมาร์ตโฟน ซึ่งใช้ระบบปฏิบัติการ Window Phone 8 ที่เปิดตัวและนำเข้ามาจำหน่ายในประเทศเมื่อปลายปี 2555 มีกระแสตอบรับค่อนข้างดี แม้ว่ายังทำยอดขายได้ไม่มากนักในช่วงปีที่ผ่านมา แต่เชื่อว่าจะช่วยกระตุ้นยอดขายให้เพิ่มขึ้นได้ดีในปีนี้ 
“บริษัทจะมีการประเมินแนวโน้มของกระแสความนิยมสมาร์ตโฟนและตัวเลขต่างๆ อีกครั้งก่อน เพื่อทบทวนเป้าหมายทางธุรกิจในปี 2556 ให้สอดคล้องกัน เนื่องจากมองว่าระบบปฏิบัติการ Window Mobile 8 จะทำให้แนวโน้มและภาพรวมของตลาดสมาร์ตโฟนเปลี่ยนแปลงไปค่อนข้างมากจากปีก่อน” นายพลณรงค์ กล่าว
นอกจากนี้ ว่าบริษัทยังเตรียมเงินลงทุนราว 2030 ล้านบาท ในปี 2556 เพื่อปรับปรุงร้าน “เทเลวิซ” ในรูปแบบใหม่ให้มีความทันสมัย โดยเน้นการวางจำหน่ายสินค้าสมาร์ตโฟนมากขึ้น ซึ่งจะเริ่มทยอยดำเนินการตั้งแต่เดือน ก.พ. 2556 เป็นต้นไป แต่การขยายสาขาร้านเทเลวิซค่อนข้างจะยากและต้องได้รับอนุญาตจากทาง บริษัท แอดวานซ์ อินโฟร์ เซอร์วิส (ADVANC) เจ้าของลิขสิทธิ์ก่อน 
สำหรับสาขา Nokia Shop คงยังไม่มีการปรับปรุง เพราะอายุของสาขาแต่ละแห่งอยู่ที่เพียง 1 ปีกว่าๆ เท่านั้น ยังไม่มีความจำเป็นต้องมีการปรับเปลี่ยนรูปแบบใหม่ แต่อาจจะมีการตกแต่งเพิ่มเติมเล็กน้อยเท่านั้น
ทั้งนี้ บริษัท อินเตอร์แนชั่นเนิลเอนจีเนียริง การขายสิทธิการเช่าพื้นที่ร้าน Nokia Shop ในห้างสรรพสินค้าจำนวน 4 แห่ง คิดเป็นมูลค่าการขายสิทธิการเช่าทั้งสิ้น 24 ล้านบาท (ไม่รวมภาษีมูลค่าเพิ่ม) นั้น ถือเป็นการขายทรัพย์สินสำคัญของ IEC และจะมีผลกกระทบต่อธุรกิจและความสามารถในการสร้างรายได้ในระยะยาว และมีโอกาสที่บริษัทจะมีผลขาดทุนมากขึ้น หลังจากในช่วง 9 เดือน ปี 2555 ขาดทุนสุทธิ 129 ล้านบาท กระเตื้องจากช่วงเดียวกันของปีก่อนที่มีขาดทุนสุทธิถึง 245 ล้านบาท
อย่างไรก็ตาม ราคาหุ้น IEC กลับปรับตัวขึ้นจากบริเวณ 0.01 บาท มาปิดที่ 0.05 บาท ท่ามกลางมูลค่าการซื้อขายที่มากขึ้น 
ล่าสุด วันที่ 3 ม.ค.ที่ผ่านมา หุ้น IEC มีการซื้อขายรายการใหญ่ (บิ๊กล็อต) จำนวน 17 รายการ รวม 147.6 ล้านหุ้น มูลค่าทั้งสิ้น 6.8 ล้านบาท ในราคาเฉลี่ย 0.05 บาทต่อหุ้น